Božićna dekoracija u Slavonskom Brodu, koja je izazvala lavinu komentara na društvenim mrežama jer je neke korisnike podsjetila na ustaško “U”, čini se, ipak neće izgledati onako kako se u početku činilo. Svjetleće “potkove” u Ulici iliti aveniji Petra Svačića tek će su tijekom današnjeg dana počele dobivati svoj pravi oblik.

Otkrila nam je to Nikolina Lednički, viša stručna suradnica za odnose s javnošću i protokol u Gradskom poglavarstvu Slavonskog Broda koja kaže:

‘Asocijacija na neprimjerene simbole nije nam bila namjera’

“Budući da se postavljanje blagdanskih ukrasa obavlja u više faza, svjetleće dekoracije koje spominjete tek će zaprimiti svoj pravi oblik. Riječ je o ukrasima s motivima zvjezdica koji već krase Krešimirovu i Vukovarsku ulicu, a koji su u Svačićevoj ulici, koju Brođani nazivaju svojom alejom, postavljeni s obje strane rasvjetnih stupova kako bi krasili obje strane prometnice. Iako ovako povezane dekoracije neke asociraju na neprimjerene simbole, to nam nikako nije bila namjera. Kako smo spomenuli, blagdansko ukrašavanje još je u tijeku te će u konačnici ovi ukrasi biti spojeni pri vrhu”.

Lednički dodaje kako će Advent u Slavonskom Brodu ove godine biti još sjajniji i sadržajno bogatiji.

NAJPROMETNIJU ULICU U SLAVONSKOM BRODU ZA BOŽIĆ SU OKITILI NEOBIČNIM UKRASIMA: Podsjećaju li vas na nešto?

‘Ujkanovi Ukrasi d.o.o.’

Fotografije prve faze postavljanja ukrasa, koja je očito zbunila ljude, među prvima je objavila Facebook stranica Hardkoo Softkoo. Na neobičan prizor iz Slavonskog Broda reagiralo je više od 1000 ljudi, a neki su napisali i zanimljive komentare od kojih izdvajamo:

“Za blagdane spremni!”

“Ujkanovi Ukrasi d.o.o.”

“I onda kažeš da SB nije zanimljiv grad. Tko još ima ukrase iz 1930-ih/1940-ih po cijelom gradu?”

“Dost dobri ‘U’krasi”

Nekima se to čak i sviđalo

Bilo je i ponešto pozitivnih komentara pa tako jedna korisnica piše:

“Najljepši ukras u našem gradu.”

S njom se još jedna korisnica složila.

Na kićenje potrošili 295.00 kuna, obećavaju dobru zabavu

Slavonski Brod je ove godine, kako su nam potvrdili, za božićnu rasvjetu potrošio ukupno 295.000 kuna s PDV-om. Navedenim iznosom obuhvaćena je nabava novih ukrasa i servisiranje postojećih.

“U Slavonskom Brodu intenzivno radimo na uređenju grada i obogaćivanju blagdanske ponude kako bi naši sugrađani, ali i svi naši gosti ove godine uživali u još ljepšem i sadržajnijem Adventu u Brodu. U pripremi su i brojna iznenađenja koja će posebno razveseliti obitelji s djecom”, poručuju nam iz šestog grada u Hrvatskoj.